ྡེང་གི་རྡོ་རྗེ་རྩེ་ལྔ་པ་ཕྱེད་པས་བཀག་པའི་ནང་དུ་ཡི་དམ་གྱི་སྲོག་གི་མཇུག་ཏུ་གནོད་སྦྱིན་ལྕམ་དྲལ་གྱི་སྲོག་སྔགས་འབྲུ་ལྡོག་སྟེ་བྲིས་པའི་ཤོག་དྲིལ་གྱིས་བཀག་པ་དང་། ར་སྐྱེས་དམར་པོའི་བླུད་བུའི་ནང་དུ་གྲི་ཁྲག་དང་རྒྱ་སྣག་གིས་ལྕམ་དྲལ་གྱི་སྲོག་སྙིང་སྤེལ་ཚིག་དང་བཅས་པ་ཚར་མང་པོ་བྲིས་པ་གཟུགས། སྐུའི་རྟེན་ལ་དུར་ཁྲོད་ཀྱི་རས་ལ་གྲི་ཁྲག་གིས་བྲིས་པའི་ལྕམ་དྲལ་གྱི་སྐུ་ཙ་ཀ་ལི། གསུང་གི་རྟེན་དུ་འདིའི་རྒྱུད་སྒྲུབ་ཐབས་ཀྱི་པུསྟི། ཐུགས་ཀྱི་རྟེན་དུ་གསང་བའི་བླ་རྡོ་དང་། ཤན་པའི་ལག་ནས་བླངས་པའི་ར་དམར་པོའི་ཙིཏྟ་དང་། ལུག་ནག་པོའི་ཙིཏྟའི་ནང་དུ་ཡབ་དང་ཡུམ་གྱི་སྙིང་པོ་སྤེལ་ཚིག་དང་བཅས་པ་གསེར་རམ་གྲི་ཁྲག་གིས་བྲིས་པའི་ཤོག་དྲིལ་སྨན་དང་། དྲི་དང་། རིན་པོ་ཆེ་དང་། དར་ཟབ་ཀྱིས་བཀང་བ་རྣམས་བཤམ། གཉིས་པ་སྒྲུབ་པ་དངོས་ལ། རྣལ་འབྱོར་པ་དམ་ཚིག་དང་སྡོམ་པར་ལྡན་ཞིང་ཡི་དམ་གྱི་ལྷ་ཁྲོ་བོ་གང་ཡང་རུང་བའམ། ཁྱད་པར་ཤིས་པ་གཤིན་རྗེ་གཤེད་དམ། ཡང་གསང་ཁྲོས་པའི་བསྙེན་པ་མཐར་ཕྱིན་པས་བསྟན་པ་བསྲུང་བའི་ཕྱིར་གནོད་སྦྱིན་ལྕམ་དྲལ་སྒྲུབ་པར་འདོད་པས། ཕོའི་གནས་བྲག་དམར་པོ་གཤིན་རྗེའམ། སོག་པོ་ཁྲོས་པ་འདྲ་བའི་འགྲམ་མམ། བྲག་དང་ཆུ་འཐབ་པ། འུག་པ་དང་སྲིན་བྱའི་སྐད་གྲགས་པ། བཙན་ཡོད་ངེས་པའི་གནས་སུ་སྒྲུབ། ཡུམ་གྱི་གནས་རི་གསུམ་འདུས་པའི་གནས། ཆུ་གསུམ་འདུས་པའི་འགྲམ། མ་མོ་འདུས་པའི་དུར་ཁྲོད་དུ་བསྒྲུབ། དེ་དག་ནི་ཤིན་ཏུ་འགྲུབ་པའི་གནས་ཡིན་ལ། དེ་དག་ཡེ་མ་གྲུབ་ན་བྲག་ཕུག་ལ་སོགས་པ་དབེན་ཞིང་ཡིད་དང་མཐུན་པའི་གནས་སུ་གནམ་སའི་རྒྱན་དགྲམ་པ་སོགས་དང་། ཡི་དམ་དང་གནོད་སྦྱིན་འཁོར་བཅས་ཀྱི་བྲིས་སྐུ་སོགས་ལེགས་པར་བཤམས་པའི་མདུན་ངོགས་སུ། ཕྱི་རབས་ཆོད་པའི་རི་ཧྲུལ་གྱི་ས་དང་། དུར་ཁུང་གི་ས་དམར་པོ་རྣམས་བོང་བུ་གྭ་དམར་དང་ར་ཐུག་གི་ཆུས་ཁུ་བ་བྱས་པའི་སྟེགས་བུ་མདའ་གང་གྲུ་བཞི་པ་བརྩིག། དེའི་དབུས་སུ་འབྲུབ་ཁུང་གྲུ་གསུམ་ཁྲུ་གང་བ། གཏིང་དུ་མཛུབ་གང་གི་དཔངས་ཡོད་པ་ཁ་ཁྱེར་དང་ལྡན་པ་བྲུས་ལ། དེ་རྣམས་ལ་བཙན་དུག་དང་རོ་སོལ། ཁྱི་དམར་གྱི་ཁྲག། ར་དམར་གྱི་ཁྲག། གྲི་ཁྲག་རྣམས་སྦྱར་བས་བྱུགས། འབྲུབ་ཁུང་གི་མཐིལ་དུ་དུར་ཐལ་གྲི་རུས་ཀྱི་ཕྱེ་མ་དགྲམ། དེ་ནས་དུག་གིས་བསད་པའི་ཁྲག་གིས་དགྲའི་ལིང་ག་སོར་བཞི་པ་ཤོག་བུ་ལ་བྲིས་པའི་དཔྲལ་བར་རུས། སྙིང་གར་མིང་། བརླ་ལ་བླ་དགས། ཡན་ལག་བཞི་ལ་ཛཿབཞི། དཔུང་མགོ་གཉིས། པུས་མོ་གཉིས། སྤྱི་བོ་རྣམས་སུ་རྦད། མཐའ་མ་ལ་གཉེན་བཤེས་ཀྱི་མིང་གིས་བསྐོར། དེ་རྣམས་ཀྱི་མཐར། མཱ་ར་ཡ་ཧཱུྃ་ཕཊ་བྲིས། དེ་ལ་འགུགས་གཞུག་ཡིད་ཆེས་པ་བྱས་ལ་བསྟབས་ནས་གྲི་སྐུད་ཀྱིས་བཅིངས། ཁྱི་དང་མིའི་རུས་པ། སྤྱང་ཀིའི་བྲུན། མགར་བའི་ཚྭ་རྡོག། དགྲའི་ཡུལ་ལམ་གནས་གཞིའི་སྒོའི་ཤིང་། མགར་བའི་འོག་རྡོ་དང་། ཐོ་བའི་ལྕགས་ཀྱི་དུམ་བུ། མི་སྡིག་ཅན་གྱི་སྐྲ་དང་བྲུན། དམིགས་པའི་དགྲ་གང་ཡིན་གྱི་དྲི་མ་བཤང་གཅི་སོགས་གང་རྙེད། དེ་རྣམས་ཞིབ་པར་བརྡུངས་པའི་ཁུ་བ་གྲི་ཁྲག་གིས་སྦྲུས་པའི་ལིང་ག་སོར་བརྒྱད་པའི་སྙིང་གར་བཅུག་ལ། དེ་བཅིངས་པའི་གྲི་རྒྱུས་དྲངས་ཏེ་ལིང་གའི་སྐེ་ལ་སེ་ཆིང་དུ་བཅིངས། ལིང་ག་དེ་འབྲུབ་ཁུང་གི་མཐིལ་དུ་བཞག། ར་དམར་པོའམ། ཁྱི་དམར་པོའི་སོག་པའི་ནང་ངོས་གྲི་ཁྲག་དང་། སྦྲང་རྒོད་ལ་བཙན་དུག་དང་། ཐང་ཕྲོམ་དང་། རྒྱ་སྣག་སྦྱར་བ་བྱུགས་པ་གཅིག་གི་ངོས་ལ། འུག་པའི་སྒྲོ་རྩའི་མྱུ་གུས་ར་དམར་ཁྱི་དམར་གྱི་ཁྲག་དང་། ཟངས་ཕྱེ་སྦྱར་བས་ཕོའི་འཁོར་ལོ་དཔེའུ་ཆུང་ལྟར་བྲིས། ཕྱི་ངོས་སྨྱུག་གཙང་གིས་བཙན་དུག་དང་། ལུག་ནག་གི་ཁྲག་དང་། གྲི་ལྕགས་ཀྱི་ཕྱེ་མ་སྦྱར་བས་མོའི་འཁོར་ལོ་དཔེའུ་ཆུང་ལྟར་བྲི། དེ་གཉིས་ཁ་སྦྱོར་བའི་བར་དུ་རོ་རས་ལ་གྲི་ཁྲག་གིས་དགྲ་བོའི་ལིང་ག་མན་ངག་ལྟར་བྲིས་པ་བཅུག་ནས། སྔར་གྱི་ལིང་གའི་རྐེ་ལ་བཏགས་པའི་གྲི་རྒྱུས་ཀྱིས་རྒྱ་གྲམ་དུ་བསྡམ། བྲུབ་ཁུང་གི་ཁ་གཡམ་དམར་པོས་འགྲིགས་པར་བཅད། དེའི་སྟེང་དུ་མཉྫི་དམའ་བ་གཅིག་གི་སྟེང་དུ་གྲི་ཐོད་ཚད་ལྡན་གྱི་ནང་དུ་ཐུགས་ཀྱི་རྟེན་སྙིང་གཉིས། གསང་བའི་བླ་རྡོ་རྫས་ཅན་མན་ངག་ལྟར་བཅས་ལ། རིན་པོ་ཆེ། སྨན་སྣ། འབྲུ་སྣ། དྲི་བཟང་པོ། དར་ཟབ་མང་པོ་རྣམས་ཀྱིས་ཕྱུར་བུར་བཀང་བ་དར་དམར་པོས་དྲིལ་ཏེ་བཞག། དེའི་སྟེང་དུ་ཆེས་མཐོ་བའི་མཉྫི་སོགས་ཀྱི་ཁར་འབྲུ་སྣ་ཚོགས་ཁྲག་གིས་སྦྲུས་པའི་གཏོར་མ་དམར་པོ་གསུམ་བཤམས། དེ་ལ་ནང་རྟེན་གྱི་མདའ་དར་མགུལ་དུ་སྐུའི་རྟེན་ཙ་ཀ་ལི་བཏགས་པ་དང་། གསང་རྟེན་སྨྱུག་རྒོད་ཚིགས་དགུ་པ་བཅུག་ལ་བཞག། འབྲུབ་ཁུང་གི་ཁ་ཁྱེར་ལ་དུག་ཤིང་གི་རྩང་རྡོ་རྗེ་རྩེ་གཅིག་པའི་དབྱིབས་ཅན་དུག་ཁྲག་གིས་བྱུགས་པ་ཉེར་གཅིག་སྲིན་མོ་འགྲོས་སུ་བཙུག། འབྲུབ་ཁུང་གི་གཡས་ངོས་ཀྱི་སྟེགས་བུའི་ཁར་ཟངས་ཕུར་གྲི་ཁྲག་གིས་ངར་བླུད་པ་ཕུར་ཁུང་དུ་གཟུགས་པ་ལ་ལིང་གའི་གྲི་རྒྱུས་ཐུན་ཁུང་ལས་དྲངས་ཏེ་བརྟོད་ལ་བཞག། གཡོན་ངོས་ལ་སེང་ལྡེང་གི་ཕུར་བུ་ཡུམ་གྱི་སྔགས་བྲིས་པ་ཕུར་གདན་ལ་བཙུག། མདུན་དུ་འཁོར་བཅས་ཀྱི་རྟག་གཏོར་དང་། འཕྲལ་དུ་ཕུལ་བའི་གཏོར་མ་ཁྲག་ཆང་གི་མཆོད་ཡོན་སོགས་ཉེར་སྤྱོད་ལྔ་དང་བཅས་པ་བཤམ། དེ་ཐམས་ཅད་ཀྱི་ཐོག་ལ་ར་དམར་གྱི་བླུད་བུ་སྔགས་ཅན་གྱི་ནང་དུ་སྤྲེའུ་དང་། ཝ་དང་། སྟག་དང་། སྤྱང་ཀི་ལ་སོགས་པ་གཅན་གཟན་གྱི་རིགས་མང་པོའི་སྤུ་དང་མཆེ་སྡེར་གང་རྙེད། འུག་པ་དང་། ཁྲ་དང་། སྲིན་བྱ་དང་། བྱ་རོག་ལ་སོགས་པ་འདབ་ཆགས་ཀྱི་སྒྲོ་དང་མཆེ་སྡེར་རྙེད་ཚད། གླ་བ་དང་ཤ་བ་ལ་སོགས་པའི་རི་དྭགས་མང་པོའི་སྤུ་དང་བཅས་པ་བཅུག་ལ་བཏགས། དེའི་གཡས་གཡོན་དུ་སྲིན་བྱ་འུག་པ་གང་རྙེད་ཀྱི་གསོབ་ཀྱང་བཤམ། དེ་ནས་སྒྲུབ་པ་པོས་ཡི་དམ་ལྷ་གང་ཡིན་པའི་བདག་བསྐྱེད་བཟླས་པ་དང་བཅས་པ་ཚང་བར་བྱས་ནས། མདུན་གྱི་མཆོད་རྫས་རྣམས་ཨ་མྲྀ་ཏས་བསང་། སྭ་བྷཱ་ཝས་སྟོང་པར་སྦྱང་། སྟོང་པའི་ངང་ལས་གནོད་སྦྱིན་འཁོར་བཅས་སུ་བསྐྱེད་ལ། དེ་ལ་ཡེ་ཤེས་པ་སྤྱན་དྲངས་ཤིང་བསྟིམ་པ་དམ་བཞག་མཆོད་བསྟོད་གཏོར་མ་འབུལ་བ་རྣམས་ལས་བྱང་ལྟར་བྱ། དེ་ནས་ཡི་དམ་གྱི་སྔགས་བརྒྱ་རྩ་ཙམ་གྱིས་གཉའ་མནན་ཏེ། རང་གི་སྙིང་ག་ནས་འོད་ཟེར་དམར་པོ་ཚ་ཞིང་འོད་འབར་བ་འཕྲོས་པས་མདུན་གྱི་ས་བོན་ལ་ཕོག་པས་དམར་ཞིང་ཆགས་པའི་རང་བཞིན་དུ་གྱུར། འོད་ཟེར་ཚུར་འདུས་པ་དང་ལྷན་ཅིག་ལྕམ་དྲལ་གྱི་ནུས་མཐུ་ཐམས་ཅད་བདག་ལ་ཐིམ་ཞིང་བཀའ་ཉན་གསུང་སྡོད་པར་བསམས་ལ། ཨོཾ་པྲ་ཎ་ཨཱཏྨ་ཀྵེ་རུ་པུ་རུ་ཥ་ལུ་ཧི་ཏ་སརྦ་ཤ་ཏྲཱུཾ་མཱ་ར་ཡ་ཧཱུྃ་ཕཊ། ཅེས་ཡབ་ཀྱི་སྲོག་སྔགས་དང་། ཨོཾ་རཀྨོ་ཡ་མ་ཙིཏྟ་ཛྭ་ལ་རཾ་པྲ་ཏི་དེ་ཝཱི་ཧཱུྃ་སྲོག་ལ་ཡ་མ་ཛཿསརྦ་ཤ་ཏྲཱུཾ་མཱ་ར་ཡ་རྦད་ཕཊ། ཅེས་ཡུམ་གྱི་སྙིང་པོ་དང་སྦྲེལ་ཏེ་ཐུན་བཞིར་བཅང་ནས་མི་ཚིག་གིས་བར་མཆོད་པར་བཟླའོ། ། དེ་ཡང་རྒྱུད་ལས། སུམ་འབུམ་གྲངས་ཀྱིས་འགྲུབ་པར་འགྱུར། ། ཞེས་གསུངས་ཤིང་བླ་མ་དམ་པ་རྣམས་ཀྱིས་བཞི་འགྱུར་བྱས་པའི་འབུམ་ཕྲག་བཅུ་གཉིས་གྲངས་ཀྱི་བསྙེན་པར་བཞེད་པའོ། ། འདིར་མཚན་མ་གཙོ་ཆེ་བས་མདུན་གྱི་སྙིང་ལ་སོགས་པའི་རྟེན་རྫས་འགུལ་ཞིང་འཕར་བ་དང་། ཚེགས་སྒྲ་ལ་སོགས་པའི་སྒྲ་འབྱིན་པ་དང་། མེ་འབར་བ་ལ་སོགས་པ་དང་། གཞན་ཡང་དངོས་ཉམས་རྨི་ལམ་ལ་སོགས་པར་ལྕམ་དྲལ་འཁོར་བཅས་ཞལ་མཐོང་བ་དང་། མི་དམར་པོ་ཤའི་རལ་པ་ཅན་དང་། བུད་མེད་ནག་མོ་ཁྲག་གི་རལ་པ་ཅན་དང་། མི་ཆེན་དང་། སྔགས་པ་ཆས་བཟང་རྒྱན་གྱིས་བརྒྱན་པ། ཆུ་ཆེན་པོའི་རྦ་ཀློང་འཁྲུགས་པ། ལུང་པ་མེས་ཁེངས་པ། གོ་གྱོན་ཞིང་ཆས་སུ་གཞུག་པའི་རྟ་པ་མང་པོ་རྒྱུག་པ། དམག་དཔུང་ཆེན་པོ། བུད་མེད་གཞོན་ནུ་མང་པོ་དགའ་ཞིང་རྩེ་བ། ཁྱི་དམར་པོ་ཆེན་པོ། སྤྱང་ཀི་དང་མི་དྲེད་ལ་སོགས་པ། རྟ་དམར་ཞུར་དང་། སྔོན་པོ་ཤིན་ཏུ་ཆ་ེབ། སྲིན་བྱའུག་པ་ལ་སོགས་པའི་རྣམ་འཕྲུལ་སྣ་ཚོགས་ལན་གཅིག་མ་ཡིན་པ་ཡང་ཡང་འབྱུང་བ་ནི་ཉེ་བའི་རྟགས་ཡིན་ལ། དངོས་སུ་སྙིང་མི་དགའ་བ། འཇིགས་ཤིང་བ་སྤུ་ལྡང་བ། ཉམས་དང་རྨི་ལམ་དུ་མཛེ་ཕོ་མང་པོ་འབྱུང་བ་ནི་བཟློག་པའི་རྟགས་ཡིན་པས། ཡི་དམ་གྱི་ང་རྒྱལ་བསྐྱེད་ཅིང་ལྟ་བ་ལ་བློ་འཇོག། སྐོང་བཤགས་མཆོད་བསྟོད་ལ་བརྩོན་པར་བྱའོ། ། དེ་ལ་བསྙེན་པ་སྔོན་དུ་སོང་བའི་རྣལ་འབྱོར་པས་སྒྲུབ་ཅིང་ལས་ལ་སྦྱར་བའི་ཚུལ་ནི། བདག་མདུན་བསྐྱེད་ཆོག་སོགས་སྔར་ལྟར་བྱས་པའི་རྗེས་སུ། མདུན་གྱི་འབྲུབ་ཁུང་ལིང་ག་དང་བཅས་པ་བསང་སྦྱང་། སྟོང་པའི་ངང་ལས་ཁྃ་ལས་གནམ་ལྕགས་ཀྱི་ཁང་སྒྲོམ་གྲུ་གསུམ་པ་མེ་རླུང་འཚུབས་པའི་དབུས་སུ་ནྲྀ་ལས་དགྲ་བོ་གང་ཡིན་པ་མངོན་སུམ་བཞིན་དུ་འདར་ཡེད་པར་བསམས་ལ། རང་གི་ཐུགས་ཀ་ནས་འོད་ཟེར་ཚ་ཞིང་རྩུབ་པ་མེའི་རང་བཞིན་ཅན་འཕྲོས་པས་ལྕམ་དྲལ་གྱི་ཐུགས་ཀའི་ས་བོན་ལ་ཕོག་པས་རང་དབང་མེད་པར་ཁྲོ་ཞིང་འཁྲུགས་པའི་ཉམས་ཅན་དུ་གྱུར། དེ་རྣམས་ལས་རང་འདྲའི་སྤྲུལ་པ་ཡང་སྤྲུལ་ཕྱོགས་བཅུར་འཕྲོས་པས་དགྲ་བགེགས་གང་ན་ཡོད་པའི་གནས་ནས་བཀུག་སྟེ། མདུན་གྱི་ལིང་ག་ལ་ཐིམ་ཞིང་སྐྱོབ་པའི་ལྷ་ཐམས་ཅད་རྒྱང་རིང་དུ་བསྐྲད་པར་བསམས་ལ། སྔགས་འདྲེས་པ་ཁྲི་ཕྲག་གསུམ་ལ་སོགས་པ་བཟླས་པས། དགྲ་བོ་དངོས་སུ་ཁྲིད་ནས་འབྲུབ་ཁུང་དུ་བཅུག་པ་དང་། ཤན་པ་གྲི་ཐོགས་པ་མང་པོ་ལས་ཅི་བགྱི་ཟེར་བ་སོགས་ཉམས་སམ་རྨི་ལམ་དུ་འབྱུང་ངོ་། ། ལས་སྦྱོར་དངོས་ལ་འཁོར་ལོས་བསད་པ་ནི། འཁོར་ལོ་བསང་སྦྱང་། སྟོང་པའི་ངང་ལས་ཕོ་འཁོར་མེའི་རང་བཞིན་ཚ་ཞིང་རྩུབ་པ། མོ་འཁོར་ཆུའི་རང་བཞིན་གྲང་ཞིང་བསིལ་བ་གཉིས་ཀའང་བསད་སྔགས་ཀྱི་ང་རོ་འབྲུག་ལྟར་ལྡིར་བའི་བར་དུ་ལིང་ག་དགྲ་བོ་དངོས་སུ་གསལ་བ་ཚལ་པ་ཚལ་པར་བཏང་བར་བསམས་ལ་སྔགས་དྲག་ཏུ་བཟླ། ཐུན་གྱིས་བསད་པ་ནི། འབྲུབ་ཁུང་ནང་གི་ལིང་ག་དགྲ་བོར་གསལ་བ་ལ། གནོད་སྦྱིན་འཁོར་བཅས་ཀྱིས་མཚོན་ཆའི་ཆར་ཕབ་ནས་ཐལ་བ་རྡུལ་ཕྲན་དུ་གཏོང་བར་བསམ་ཞིང་། ཡུངས་དཀར་ནག། བྲ་བོ། སྐྱེ་ཚེ། ཟངས་ལྕགས་ཕྱེ་མ། གྲིར་ཤི་བའི་རོ་བསྲེགས་པའི་ཐལ་ཆེན་རྣམས་བསྲེས་པའི་ཐུན་གྱིས་བྲབ་ཅིང་བསད་སྔགས་བཟླའོ། ། དེ་ལྟར་ཐུན་བཞིར་བཅད་ཅིང་། ཐུན་མཚམས་སུ་ལྕམ་དྲལ་ལ་དམར་གཏོར་རའི་ཁྲག་གིས་བརྒྱན་པ་དབུལ་ཞིང་བསྐུལ་དྲག་ཏུ་བྱ། དམོད་མོ་གདབ་ཅིང་དགྲ་ཕྱོགས་སུ་འཕང་། དེ་ཚེ་སྲོག་ཆགས་མང་པོ་བསད་པའི་ཤ་ཁྲག་དམར་ཉོག་ཉོག་པ་དང་། སྤྱང་ཀིས་ར་ལུག་བསད་པ་དང་། ཁྲས་བྱིའུ་བསད་པ་དང་། ཤན་པ་ལ་སོགས་པའི་མི་མང་པོ་འཚོགས་ནས་ཤ་དམར་པོ་ཟ་བ་དང་། མགོ་དང་སྙིང་དང་ནང་ཁྲོལ་ལ་སོགས་པ་ལག་ཏུ་གཏད་པའི་རྣམ་པ་ཉམས་དང་རྨི་ལམ་སོགས་སུ་ངེས་པར་བྱུང་ན་ལས་གྲུབ་པ་ཡིན་པས། རྟེན་གྱི་མདའ་ཤན་པའི་གཞུ་ལ་བཀང་སྟེ། བྲུབ་ཁུང་ནང་གི་ལིང་གའི་སྙིང་གར་བརྒྱབས་པས་རྣམ་ཤེས་མར་མེ་ལྟ་བུ་དེ་ནག་ཐུམ་སོང་ནས་ཆོས་ཉིད་དུ་ཐིམ་པར་བསམ་མོ། ། སྟེང་གི་གཏོར་མ་གནོད་སྦྱིན་འཁོར་བཅས་སུ་གསལ་བ་དགྲ་བགེགས་ལ་འཕྲོས་པ་འོད་དུ་ཞུ་ནས་མཚོན་ཆ་དང་ནད་དུག་གི་རང་བཞིན་དུ་གྱུར་པས། དགྲ་བོའི་ལུས་ཕྲ་རབ་ཏུ་བཏང་བར་བསམས་ལ་འབྲུབ་ཁུང་ནང་དུ་ཁ་ཚོགས་སུ་གདབ་བོ། ། དེ་ནས་འབྲུབ་ཁུང་གི་གཏོར་མ་ལིང་རོ་སྔགས་ཀྱི་འཁོར་ལོ་དང་བཅས་པ་བཏོན་ནས་རེ་བས་བསྟུམ། ར་དམར་པོའི་པགས་པ་ལ་དྲིལ་ནས་མཆོད་རྟེན་འདྲེ་ཅན་ནམ་བྲག་དམར་པོ་བདུད་བཙན་དྲག་པོ་གནས་པའི་འགྲམ་དུ་སྦ་ཞིང་གནོད་སྦྱིན་འཁོར་དང་བཅས་པ་དང་། གནས་དེའི་གཞི་བདག་ལ་གཏད་གཉེར་བདེན་བདར་དྲག་པོ་བྱ། དུས་གཟའ་མིག་དམར་དང་། སྐར་མ་བྱ་མཆུ་དང་ཁྲ་ལ་བྱེད་པར་བཤད་དོ། ། དངོས་གཞིའི་འཁོར་ལོ་སྒོམ་བཟླས་གཙོ་བོར་བྱས་ན་དགྲ་སྨྱོ་བ་དང་ལྕེབ་པ་ལ་སོགས་པ་འབྱུང་། ཐུན་གཙོ་བོར་བྱས་ན་གྲི་རུ་འཆིའོ། ། གང་ལྟར་ཡང་འདི་ལྟར་བྱས་པས་ཡུན་རིང་མི་འགོར་བར་ཞག་དང་ཟ་མ་ལ་བརླག་པར་བཤད་པས་དམ་དུ་སྦ་ཞིང་ལྟས་ངན་ཆོ་འཕྲུལ་གཏོང་བར་འདོད་ན་སྔར་གྱི་རའི་བླུད་བུའི་ནང་གི་སྤུ་རྣམས་དགྲ་ཕྱོགས་སུ་གཏོར་ཞིང་བླུད་བུ་དྲག་ཏུ་བརྡབས། ཐུན་གྱི་མཐར་གཏོང་བའི་གཏོར་མ་ལའང་ལྟས་ངན་གྱི་སྤུ་སྣ་ཚོགས་པ་བཙུག་སྟེ་ཟོར་དུ་འཕང་ངོ་། ། དེ་ལྟར་ཡུན་རིང་དུ་བསྒྲུབས་ཀྱང་རྟགས་མེད་པ་དང་། ནང་རྟགས་བྱུང་ཡང་ཕྱི་རུ་ལས་མི་འགྲུབ་པ་ལ་སོགས་པ་དང་། འཁུ་ཞིང་བཟློག་ན་ཤི་ས་བསྟན་པ་ནི། སྔར་གྱི་ར་དམར་གྱི་བླུད་བུར་ཙ་ཀ་ལི་གཉིས་འཁོར་ལོ་ལིང་ག་དང་བཅས་པ་བཅུག་ལ། དེར་མ་རུ་ཙེའི་གྲོང་ཁྱེར་གྱི་ནང་གནོད་སྦྱིན་འཁོར་ལོ། དེའི་མདུན་དུ་དགྲ་བགེགས་དང་བཅས་པ་གསལ་བཏབ། རང་གཤིན་རྗེ་གཤེད་ཀྱི་ང་རྒྱལ་བརྟན་པོ་དང་ལྡན་པས་སྨྱུག་མ་ཚིགས་དགུ་པ་རྡོ་རྗེའི་དབྱུག་པར་བསམས་ལ། སྲོག་སྔགས་མགོ་མཇུག་བཟློག་ལ་དྲག་ཏུ་བཟླ་ཞིང་བྲབས་པས་མ་རུ་ཙེའི་གྲོང་ཁྱེར་ཐམས་ཅད་ས་གཡོས་མཚོ་འཁྲུགས། རི་འགུལ་ཞིང་གནོད་སྦྱིན་འཁོར་ལོས་ཀྱང་འཇིགས་ཤིང་སྐྲག་པས། དགྲ་བགེགས་ཐམས་ཅད་དེ་མ་ཐག་བསད་བཅད་ཀྱི་ལས་བྱས་ཏེ་ཤ་རུས་ཐམས་ཅད་རྗེས་མེད་དུ་གསོལ་བར་བསམ། དེ་ལྟ་བུ་ཞག་གཅིག་གམ་གཉིས་སམ་གསུམ་གྱི་བར་དུ་ཐུན་བཞིར་བྱས་པས་མི་འགྲུབ་མི་སྲིད་ཅིང་། འགྲུབ་པ་དང་ཕྱི་རྟེན་རྣམས་བཏོན་ལ་མེ་ལོང་ལ་ཁྲུས་གསོལ་ཞིང་གཏང་རག་གི་མཆོད་བསྟོད་བཟང་དུ་བཏང་བས་མཉེས་པར་བྱ། དེ་ཡང་ཡེ་སྡུག་ན་མིན་པ་བྱུང་ཚད་ལ་བྱར་མི་རུང་གསུངས་སོ། ། དེང་སང་སྲུང་མ་འདིའི་རྗེས་གནང་ཙམ་ཐོབ་པ་དང་། གཏོར་མ་འབུལ་མཁན་ཅུང་ཟད་སྣང་མོད། འདི་ལྟ་བུའི་བསྙེན་སྒྲུབ་ལས་གསུམ་གྱི་རྣམ་དབྱེ་ཤེས་པ་ཉིན་མོའི་སྐར་མ་བས་ཀྱང་ཆེས་དཀོན་ཞིང་འདི་སྐོར་གྱི་གདམས་པ་ཆ་ཚང་ཟོང་དུ་གསེར་གྱི་ཁུར་པོ་ཁུར་ནས་རྒྱལ་ཁམས་ཀུན་ཏུ་བཙལ་ཀྱང་རྙེད་པའི་གནས་མེད་ལ། སྤྱིར་ཆོས་སྐྱོང་འདི་ཉིད་ལ་གཏོར་བསྔོ་ཆག་མེད་ཙམ་གྱིས་ཀྱང་ལས་ཕྲ་མོ་ཕལ་ཆེར་བདེ་བླག་ཏུ་འགྲུབ་པར་སྣང་ཞིང་འདི་འདྲའི་གདམས་ངག་གི་སྒོ་ནས་བསྒྲུབས་ན་ཐེ་ཚོམ་མེད་པར་ལས་ཐམས་ཅད་བྱེད་ངེས་འདུག་པས། སུ་རུང་རུང་ལ་སྟོན་པར་མི་བྱ་བ་ནི་དམ་ཚིག་གོ། ས་མ་ཡ། རྒྱ་རྒྱ་རྒྱ། འདི་ཉིད་མཚུངས་མེད་དམ་པ་བློ་གསལ་རྒྱ་མཚོས་མཛད་པར་གྲགས། སརྦ་མངྒ་ལཾ། ། ། །
ཡིག་རྒྱག་པ། བསོད་ནམས་ཆོས་མཚོ། སྦྲགས་བསྡུར་པ། འཆི་མེད་རྡོ་རྗེ། ཞུ་བཙུད་པ་